আহমদ কারিমের এবার মনে পড়ে – দু-তিন সপ্তাহ লেখাটা একেবারেই আসতে চাইছিল না। দুটো-তিনটে গল্প এক পৃষ্ঠা করে লেখার পরে মাথায় কিছু কাজ করছিল না। অথচ এক সময় শুরু করাটাই সামান্য কঠিন হতো। তারপর একরাত-দুরাতে একটা করে গল্প শেষ করা অসম্ভব হতো না; কিন্তু এখন তো কলম চলছে না। নিজের ভেতর একটা সংশয়ও জাগে – তিনি কি ফুরিয়ে আসছেন? তার জীবনের এখন আর একটাই চাওয়া বাকি – তিনি শেষ দিন পর্যন্ত লিখে যেতে চান। থেমে যাওয়া চলবে না, যে করেই হোক আবার শুরু করতে হবে। তাই চেঞ্জের জন্য পাঁচ দিনের ট্যুরে কক্সবাজার এসেছিলেন। তখনই আশিক আর তার বন্ধুরা ফোন দিয়েছিল, ‘কারিমভাই আপনি যদি দয়া করে আমাদের এই অনুষ্ঠানে অ্যাটেন্ড করে যান – এ-সংগঠনে আপনার অনেক ভক্ত আছে। যেহেতু কাছাকাছিই আছেন – আপনাকে তো আর সহজে পাব না।’